AMACเหม็นฟ้องอดีตซีอีโอ"สุทธิศักดิ์"ชิ่ง
AMAC เตรียมรวมหลักฐานฟ้องอดีตประธานเจ้าหน้าที่บริหาร เลินเล่อทำบริษัทเสียหาย
31 มี.ค. 2553

AMAC เตรียมรวมหลักฐานฟ้องอดีตประธานเจ้าหน้าที่บริหาร เลินเล่อทำบริษัทเสียหาย 
นายสิริวัฒน์ โตวชิรกุล ประธานเจ้าหน้าที่บริหาร บริษัท อะโกร อินดัส เตรียล แมชชีนเนอรี่ (AMAC) เปิดเผยว่า คณะกรรมการบริษัทมีมติวันที่ 29 มี.ค. ที่จะพิจารณาดำเนินการทางกฎหมายที่เกี่ยวข้องกับอดีตประธานเจ้าหน้าที่บริหาร (CEO) ในประเด็นความผิดพลาดจากการประมาทเลินเล่อ แม้ว่าจะขอลาออกจากการเป็นกรรมการบริษัทแล้วก็ตาม
คณะกรรมการบริษัทยังรับทราบการลาออกจากตำแหน่งกรรมการของนายสุทธิศักดิ์ โล่ห์สวัสดิ์ มีผลตั้งแต่วันที่ 26 มี.ค. 2553 และบริษัทเปลี่ยนชื่อเป็น “แมกซ์ เมทัล คอร์ปอเรชั่น” 
แหล่งข่าวจากวงการเครื่องจักรยนต์การเกษตร เปิดเผยว่า AMAC อยู่ระหว่างรวบรวมหลักฐานข้อเท็จจริงทั้งหมด เนื่องจากพบว่าอดีตผู้บริหารทำให้บริษัทเสียหายจากการขายสินค้าที่มีมูลค่าตามต้นทุน 34 ล้านบาท นำไปขายให้กับพรรคพวกเป็นเศษเหล็กราคา 7 แสนบาท ทำให้ไตรมาส 3 ปีก่อนขาดทุน 82 ล้านบาท
“ผู้บริหารท่านนี้บริหารงานมาหลายปี แต่ละปีมีกำไร 1 ล้านบาทเศษ และมาขาดทุนหนักในไตรมาส 3 ต่อเนื่องไตรมาส 4 ความเสียหายรวมไม่ต่ำกว่า 70 ล้านบาท ทำให้ทั้งปี 2552 ขาดทุน 124 ล้านบาท แม้ว่าเดือน ต.ค.ปีก่อน จะค้าเหล็กได้กำไร 10 ล้านบาทก็ตาม แต่โปะขาดทุนไม่ทัน” แหล่งข่าวเปิดเผย 
ทั้งนี้ ทีมผู้บริหารใหม่มีแผนลดทุนเพื่อล้างขาดทุนสะสมให้หมด และเพิ่มทุนทำธุรกิจค้าเหล็ก เป็นธุรกิจหลัก โดยมีแผนซื้อโรงเหล็กที่เป็นหนี้เสียกับธนาคาร